«БгъуэнщIагъ кIыфIи» «ЗыплъыхьыпIэ шэрхъи»
Налшык и нэгузегъэужьыпIэ паркым нэрылъагъуу зеужь.
«Аттракционы Нальчика» IуэхущIапIэм и унафэщI Факъуэ Залымхъан дызэрыщигъэгъуэзамкIэ, зэман кIэщIым къриубыдэу щIыпIэм и теплъэм зэхъуэкIыныгъэшхуэхэр игъуэтынущ.
Лъэс зекIуапIэ нэхъыщхьэм и бгъуитIым унэ цIыкIухэр екIуэкIыу щагъэув. Ахэр автоматикэ мардэм тету ягъэлэжьэну шэIумыл (морожнэ) шхыпIэхэрщ. Iуэхум пэрытыр Сочэ къалэм и аттракцион ехьэжьахэм елэжьа дизайнерхэрщ. Зы тхьэмахуэ зэхуакукIэ лэжьэн щIидзэнущ «БгъуэнщIагъ кIыфI» зыфIаща нэгузегъэужьыпIэм. Метр 13 зи кIыхьагъ «гъуэгуанэр» дэтхэнэ зы цIыхуми икIунущ, езым и Iэпкълъэпкъым и хьэлъагъыр зыхимыщIэу. Хъурейуэ къекIэрэхъуэкI хъыринэхэм щхьэж зыхуей псынщIагъыр къригъэщтэну Iэмал иIэнущ. Паркым мафIэгущIи щагъэуващ.
Лэжьыгъэшхуэ иращIылIэнущ удз хэсапIэхэми. ЦIыхухэм ар ямыутэн хуэдэу, лъагэу къаIэтынущ. Абыхэм я зэхуакухэм тIысыпIэу 400-м нэс щыIэщ. Псом хуэмыдэу куэдым ягу ирохь жэщым къаблэ жыг лъэдийхэр. Илъэс дызыхуэкIуэм и накъыгъэ мазэм аттракционым и курыкупсэм щагъэувынущ «ЗыплъыхьыпIэ шэрхъ» къекIэрэхъуэкIыр.
КъуэщIысокъуэ Марьянэ.
